## La Generalitat subvencionarà actuacions municipals per al control poblacional del senglar

*** La Conselleria de Medi Ambient establix tres línies d’ajudes per al control d’esta espècie en zones comunes i vedats de caça
* El DOGV ha publicat l’orde de la Conselleria per la qual s’establixen les bases reguladores per a la concessió d’estes ajudes que es convocaran pròximament**

La Conselleria de Medi Ambient, Infraestructures i Territori subvencionarà actuacions municipals destinades a facilitar el control poblacional del senglar en els municipis amb sobreabundància d’esta espècie.

Tal com ha explicat el secretari autonòmic de Medi Ambient i Territori, Raúl Mérida, “es tracta d’una ajuda anual a estos municipis i la idea és que es destine als caçadors perquè estos actuen com a gestors cinegètics mediambientals en el control del nombre d’animals que hi ha en eixe territori”.

En esta línia, Mérida ha subratllat “el compromís de la Conselleria amb els ajuntaments en la tasca de control de la població de senglars”, i ha assegurat que “l’any 2024 és el que ha registrat més captures de la història amb un total de 54.548 enfront dels 47.067 de l’exercici anterior”.

El [*Diari Oficial de la Generalitat Valenciana* (DOGV)](https://dogv.gva.es/va/resultat-dogv?signatura=2025/8462) ha publicat l’orde de la Conselleria per la qual s’establixen les bases reguladores per a la concessió d’estes ajudes que es convocaran pròximament.

Cal destacar que esta ajuda pretén atendre la demanda municipal, de manera que es facilite el control de les poblacions de senglar als ajuntaments dels municipis declarats amb sobreabundància. Així, s’establix en tres línies diferenciades: per al control del senglar en zones comunes de caça, per al control del senglar en vedats de caça i les ajudes a l’eliminació dels cossos.

Per tant, la finalitat és promoure que estos municipis a on no es realitza el control de l’espècie, per mancar de titular cinegètic o per no disposar este de mitjans suficients per a això, o que suposen un cost considerable per les seues obligacions de pressió cinegètica, puguen exercir este control i proveir-se del material necessari per a portar la població de senglar cap a un estat de normalitat.

De la mateixa manera, també es concediran ajudes per a l’eliminació de cadàvers de senglar mitjançant la contractació dels servicis necessaris per a la seua retirada i destrucció, així com per a l’adquisició dels contenidors necessaris per a depositar els exemplars fins a la recollida, o per a l’adequació de recintes a on eliminar els mencionats cadàvers o col·locar els contenidors.

**Gastos subvencionables**

A l’efecte de la present orde, es consideren gastos subvencionables la contractació, fins al 100 %, de l’activitat de control de senglar mitjançant qualsevol tècnica de caça susceptible d’autorització establida en l’article 3 de l’Orde 22/2021, d’11 de novembre, de la Conselleria d’Agricultura, Desenrotllament Rural, Emergència Climàtica i Transició Ecològica.

A més, es preveia com a gasto la contractació del servici de recollida i eliminació de cadàvers de senglar a una empresa autoritzada i l’adquisició de material per al control, com ara caixes, gàbies o capturadors, homologats per la direcció general competent en matèria cinegètica. Així com material (contenidors) per a la retirada de cadàvers.

En cada convocatòria es determinaran les línies que s’establixen, així com l’import destinat a cada una d’estes. D’esta manera, la dotació pressupostària que es fixe en cada convocatòria es distribuirà entre les sol·licituds presentades per les entitats, segons la puntuació obtinguda.

Finalment, la tramitació de les sol·licituds es pot fer a través de la [Seu electrònica de la Generalitat](https://www.gva.es/va/inicio/presentacion).

Fecha: 01/04/2025